เจมาร์ทรุกธุรกิจใหม่ศูนย์การค้า
เจมาร์ท รุกพัฒนาอสังหาริมทรัพย์ทุ่ม 167 ล้านบาท ซื้อที่ดินราคาถูก ผุดศูนย์การค้า–อาคารให้เช่า หวังผลตอบแทน 12 %
24 มี.ค. 2555

เจมาร์ท รุกพัฒนาอสังหาริมทรัพย์ทุ่ม 167 ล้านบาท ซื้อที่ดินราคาถูก ผุดศูนย์การค้า–อาคารให้เช่า หวังผลตอบแทน 12 %
บริษัท เจมาร์ท (JMART) เปิดเผยว่า คณะกรรมการบริษัท มีมติเป็นเอกฉันท์อนุมัติให้ บริษัทย่อย คือ เจเอเอส แอสเซ็ท ซื้อที่ดินจำนวน 6 แปลง พื้นที่รวมกว่า 5 ไร่ ตั้งอยู่บน ถนนลาดพร้าววังหิน เขตลาดพร้าว กรุงเทพมหานคร จากนายธวัชพงศ์ ตั้งสัจจะพจน์ น.ส.ณัฐพร ตั้งสัจจะพจน์ และนายสุทธิพงศ์ ตั้งสัจจะพจน์ 
ทั้งนี้ บริษัทจะซื้อที่ดินแปลงนี้ในราคาเท่ากับ 167 ล้านบาท นับว่าต่ำกว่าราคาประเมินของบริษัท เยียร์ แอพไพรซัล ที่มูลค่า 210.9 ล้านบาท โดยแบ่งการชำระเงินเป็น 3 งวด และบริษัทจะใช้แหล่งเงินทุนจากเงินกู้ยืมจากสถาบันการเงิน
บริษัทมีวัตถุประสงค์ในการซื้อที่ดินแปลงนี้ มาพัฒนาเป็นศูนย์การค้า ร้านค้าพาณิชย์และอาคารพักอาศัยให้เช่า โดยในเบื้องต้นคาดว่าจะมีมูลค่าพัฒนาโครงการรวม 100 ล้านบาท คาดว่าจะสามารถเริ่มโครงการได้ภายในปี 2556 ซึ่งคิดเป็นอัตราผลตอบแทนหลังจากหักค่าใช้จ่ายในการดำเนินงานประมาณ 12 % ต่อปี
“คณะกรรมการบริษัทมีความเห็นว่า การซื้อที่ดินก่อให้เกิดประโยชน์กับบริษัท เนื่องจากการพัฒนาโครงการจะให้ผลตอบแทนที่คุ้มค่ากับบริษัท 12% ต่อปี ซึ่งสูงกว่าต้นทุนทางการเงินของบริษัท อีกทั้งการซื้อที่ดินดังกล่าวมีราคาต่ำกว่าราคาประเมินโดยผู้ประเมินราคาอิสระ”
สำหรับบริษัท เจมาร์ท มีพัฒนาการหลายเรื่องในช่วงนี้ นอกจากการซื้อที่ดินดังกล่าวเพื่อนำไปขยายธุรกิจใหม่เป็นพัฒนาอสังหาริมทรัพย์ จากเดิมเป็นตัวแทนจำหน่ายอุปกรณ์สื่อสารและซื้อหนี้ด้อยคุณภาพมาบริหารเท่านั้น
บริษัทเพิ่งจะปิดการเสนอขายหุ้นให้กับประชาชนทั่วไปจำนวน 45 ล้านหุ้น ในราคาหุ้นละ 7 บาท คาดว่าจะได้รับเงินเพิ่มทุน 315 ล้านบาท 
นอกจากนี้ บริษัทยังจะนำบริษัทย่อย คือ เจเอ็มที ซึ่งถือหุ้นสัดส่วน 99.99% นำบริษัทเข้าจดทะเบียนในตลาดหลักทรัพย์แห่งประเทศไทย ทำให้บริษัทลดสัดส่วนการถือหุ้นเหลือ 75%
ขณะที่ราคาหุ้น JMART วันที่ 23 มี.ค.ที่ผ่านมา ปิดที่ 7.30 บาท บวก 0.05 บาท หรือ 0.69% 
ทางด้านสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งให้บริษัท โปรเฟสชั่นแนล เวสต์ เทคโนโลยี (1999) หรือ PRO แก้ไขงบการเงินประจำปี 2554 เนื่องจากผู้สอบบัญชีถูกจำกัดขอบเขตการตรวจสอบโดยผู้บริหาร 
บริษัทต้องนำส่งงบการเงินฉบับแก้ไขที่ผ่านการตรวจสอบโดยผู้สอบบัญชีแล้วต่อ ก.ล.ต. พร้อมทั้งเปิดเผยงบการเงินดังกล่าวต่อสาธารณชนภายในวันที่ 23 เม.ย. 2555
ก.ล.ต.สั่งให้แก้ไข หลังพบว่าผู้สอบบัญชีได้เสนอรายงานการตรวจสอบ โดยไม่สามารถแสดงความเห็นต่องบการเงินดังกล่าวได้ เนื่องจากถูกจำกัดขอบเขตการตรวจสอบโดยผู้บริหาร ในประเด็นที่ PRO และบริษัทย่อยไม่ได้จัดให้มีการประเมินมูลค่ายุติธรรมของที่ดิน อาคารและอุปกรณ์ และผู้สอบบัญชีไม่อาจใช้วิธีการตรวจ สอบอื่นให้เป็นที่พอใจได้